
Alvorlig situasjon for laksebestandene i Hordaland og Sogn og Fjordane – vurdering av behov for strakstiltak

I en rapport om villaksen på Vestlandet fastslår en ekspertgruppe nedsatt av

Direktoratet for naturforvaltning (DN) at situasjonen er kritisk for mange laksebestander i Hordaland og Sogn og Fjordane. Konklusjonen bygger på en omfattende gjennomgang av utviklingen i villaksbestandene i disse fylkene. Situasjonen for laksebestandene i regionen har blitt dramatisk forverret på 90-tallet. Mens det på 80-tallet, med drivgarnsfisket, ble fanget mer enn 100 tonn laks i Hordaland, var samlet fangst av villaks i elv og sjø seks tonn i 1998/99. Gjennom arbeidet er det avdekket sterke indikasjoner på en betydelig lavere sjøoverlevelse for utvandrende laksesmolt i store deler av denne regionen enn i andre regioner av landet. 

Selv om gytebestandene, blant annet takket være harde reguleringer av fisket, hittil har vært store nok til å sikre produksjonen i elvene, dør fisken på veg ut til havet, og for få individer når voksen alder. En analyse av trusselbildet på 90-tallet viser at mens de viktigste trusselfaktorene har vært stabile, vist tegn til forbedring eller blitt motvirket, har de lakseoppdrettsrelaterte trusselfaktorene, som unaturlige høye lakseluspåslag

og genetisk påvirkning fra rømt oppdrettsfisk, økt i styrke og omfang. Det kan derfor med stor sannsynlighet fastslås at disse er blant de mest vesentlige årsakene til den senere tids utvikling. 

En generelt dårlig sjøoverlevelse grunnet ugunstig forhold i havet, har ytterligere blitt negativt påvirket av lakselus, og denne faktoren synes å ha potensiale til å bryte livssyklusen til villaks fra mange av bestandene som har lengst vandringsvei til kysten.

Ekspertgruppa er også svært bekymret for det høye innslaget av rømt oppdrettsfisk i mange gytebestander og hvilke skadelige effekter dette allerede har ført til. Det er liten tvil om at mange bestander allerede er påvirket genetisk av rømt fisk. Med utgangspunkt i nyere undersøkelser er det videre sannsynlig at denne påvirkningen allerede har ført til redusert produksjon i enkelte bestander.

DN ser meget alvorlig på situasjonen. Selv om det fremdeles kan settes i verk enda flere og strengere tiltak fra miljøforvaltningens side, vil disse tiltakene ikke kunne hindre at situasjonen ytterligere forverres og at bestandene av villaks kan bli borte fra regionen.

Det er allerede satt iverk omfattende tiltak for å begrense beskatningen på vill laks i regionen og fisket er samtidig rettet mot rømt oppdrettslaks. Selv et forbud mot alt fiske etter vill laks vil ikke kunne hindre at situasjonen ytterligere forverres. I denne meget alvorlige situasjonen vil DN likevel vurdere ytterligere begrensninger for om mulig å styrke gytebestandene, og vil på denne bakgrunn be fylkesmennene vurdere behovet for strakstiltak i regulering av fisket (§ 11 Lov om laksefisk og innlandsfisk) med virkning for inneværende sesong. 

Ved vurderingen skal det legges til grunn at anadrome laksefisk i utgangspunktet er fredet og at fiske kun skal tillates, dersom høsting kan forsvares ut fra bestandssituasjonen. Vurderingen skal omfatte reguleringsregime både i sjø og elv. I tillegg skal det legges vekt på om effekten av evt strakstiltak vil være så betydelig at det kan forsvares å gjøre endringer i nylig vedtatte reguleringsbestemmelser. På grunn av meget korte tidsrammer for å kunne gjøre evt endringer i reguleringsregime ber vi om svar innen torsdag 28.6. 2001.

DN vil i samarbeid med Fylkesmennene gjennomgå de regulerte vassdragene for å vurdere effekten av gjeldende manøvreringsreglement relatert til revisjon av konsesjoner. Vi vil også gjennomgå dagens kompensasjonstiltak med tanke på optimalisering av tiltakene. DN vil ta initiativet til et møte mellom DN og fylkesmennene der disse temaene skal gjennomgås.

Rapporten peker på at det er viktig at parasitten Gyrodactylus salaris blir fjernet  fra regionens største laksebestand i Lærdalselva. DN vil følge opp dette og i samarbeid med veterinærmyndighetene utvikle strategier for å begrense smittespredning og utrydde parasitten. 

Når det gjelder forsuringspåvirka laksebestander, så vil kalking kunne styrke disse bestandene. I begge fylkene gjelder dette flere mindre lakseførende vassdrag der det ikke er kalkingsaktivitet i dag. Aktiviteten begrenses av budsjettmessige forhold. I områder med varierende forsuringsskader eller usikre årsaksforhold, kan kalking gjennomføres som et føre-var tiltak.

DN vil også ta et initiativ ovenfor Miljøverndepartementet med sikte på å få satt i verk nye nødvendige tiltak i forhold til lakselus og rømming i regi av landbruks- og fiskerimyndighetene.

Med hilsen

Yngve Svarte
Arne Eggereide

